SKRIFTLIG FORESPØRGSEL E-1783/02

af Giovanni Pittella (PSE) til Kommissionen

(24. juni 2002)

Om: Beskyttelse af biotopen Galaso-vandløbet Torre Mattoni Salinella-søen

- Området mellem Galaso-vandløbet og Salinella-søen udgør med sin flora og fauna en værdifuld biotop for regionen Puglia og for hele Italien. Det er underkastet landskabsmæssige og hydrogeologiske restriktioner og betegnes som beskyttet oase (lovdekret nr. 503 af 15. oktober 1992 fra regionspræsidenten) og som fuldstændigt naturreservat ifølge regionalloven om oprettelse og forvaltning af beskyttede områder.

- Dette vådområde trues ved, at kommunalbestyrelsen i Ginosa vedvarende godkender udstykningsplaner.

- Disse projekter, som truer dette statsområde, der forvaltes af LIPU (den italienske fuglebeskyttelsesorganisation), udgør en overtrædelse af direktiv 92/43/EØF(1) (levesteder) og 79/409/EØF(2) (fugle) og indgår i to operationelle flerfondsprogrammer til forbedring af skovbruget, som finansieres af regionen Puglia gennem skovbrugsinspektoratet.

- Biotopen Galaso-vandløbet Torre Mattoni Salinella-søen skades også af den betydelige forsinkelse, regionen Puglia har udvist i vedtagelsen af PUTT-PBA (planlægningsplan for landskabet miljøområder) og i gennemførelsen af regionalloven om bestemmelser til beskyttelse og forvaltning af naturfredningsområder, som er godkendt med en liste over navne uden en nøjagtig perimetrisk afgrænsning af områderne.

Hvorledes agter Europa-Kommissionen at intervenere for at finde en positiv løsning på dette emblematiske eksempel på dårlig forvaltning af territoriet, som vil medføre betydelige skader på miljøet i den sydlige del af Puglia?

(1) EFT L 206 af 22.7.1992, s. 7.

(2) EFT L 103 af 25.4.1979, s. 1.

Svar afgivet på Kommissionens vegne af Margot Wallström

(25. juli 2002)

Kommissionens beføjelser er begrænset til, hvad den har fået overdraget ved EF-traktaten. Navnlig er Kommissionen ansvarlig for at sikre, at fællesskabsretten anvendes korrekt i alle medlemsstater. I EF-traktatens artikel 211 hedder det: For at sikre Fællesskabets funktion og udvikling skal Kommissionen drage omsorg for gennemførelsen af de i denne traktat indeholdte bestemmelser og af de bestemmelser, som med hjemmel i denne træffes af institutionerne. Som EF-traktatens vogter vil den ikke tøve med at træffe alle nødvendige forholdsregler, herunder indlede overtrædelsesprocedurer i henhold til traktatens artikel 226, for at sikre overholdelsen af fællesskabsretten.

Området imellem Torrente Galaso og Salinella-søen indgår i en lokalitet af fællesskabsbetydning Pinete dell'arco ionico (IT9130006), som er foreslået udpeget af Italien i medfør af Rådets direktiv 92/43/EØF af 21. maj 1992 om bevaring af naturtyper samt vilde dyr og planter.

I henhold til artikel 6 i Rådets direktiv 92/43/EØF skal der træffes bevaringsforanstaltninger til beskyttelse af lokaliteter af fællesskabsbetydning, der efter proceduren i dette direktiv udpeges som særlige bevaringsområder. Disse forpligtelser gælder for alle myndigheder i medlemsstaterne på både nationalt, regionalt og lokalt plan. Specielt hedder det i direktivets artikel 6, stk. 3, at alle planer eller projekter, der ikke er direkte forbundet med eller nødvendige for lokalitetens forvaltning, men som i sig selv eller i forbindelse med andre planer og projekter kan påvirke en sådan lokalitet væsentligt, vurderes med hensyn til deres virkninger på lokaliteten under hensyn til bevaringsmålsætningerne for denne.

Selv om den ovennævnte bestemmelse ikke er fuldt ud bindende, førend listen over de foreslåede lokaliteter af fællesskabsbetydning er blevet officielt vedtaget, er medlemsstaterne forpligtet til at handle på en sådan måde, at direktivets målsætninger ikke tilsidesættes, og bør derfor træffe de nødvendige forholdsregler til at forebygge skader på de pågældende lokaliteter.

I den konkrete sag, det ærede medlem har fremført, er de foreliggende oplysninger ikke tilstrækkeligt detaljerede, og der kan på indeværende tidspunkt ikke konstateres nogen overtrædelse af Rådets direktiv 92/43/EØF. Kommissionen har behov for mere detaljerede oplysninger om, hvilke projekter der er blevet godkendt af de lokale myndigheder, hvorvidt disse projekter er blevet gjort til genstand for en vurdering af deres virkninger på lokaliteten, hvorvidt de kan anses for at være en tilsidesættelse af direktivets målsætninger, samt hvilke virkninger projekterne vil kunne få for naturtyper og arter i den pågældende lokalitet. Skulle Kommissionen modtage mere detaljerede informationer, hvorved den bliver i stand til at vurdere, om Rådets direktiv 92/43/EØF er blevet korrekt anvendt, vil den kunne efterforske nærmere i denne sag.